Un bărbat din Algeria, în vârstă de 45 de ani, a fost găsit viu în pivnița vecinului său după 26 de ani de la dispariția sa, relatează BBC.
Omar bin Omran, în vârstă de 45 de ani, a dispărut din Djelfa, în Algeria, în timpul războiului civil din Algeria din anii 1990, când era la sfârșitul adolescenței, iar acum a fost găsit la doar 200 de metri de locul în care a crescut.
Oficialii au confirmat că au arestat un bărbat în vârstă de 61 de ani suspectat că l-a ținut prizonier.
Cum Bin Omran a dispărut mijlocul unui conflict de zece ani între guvernul Algeriei și grupurile islamiste, familia credea că el s-a numărat printre cei aproximativ 200.000 de oameni uciși sau printre cei 20.000 de răpiți.
Cu toate acestea, el a fost găsit pe 12 mai la un staul, într-o pivniță acoperită cu fân, după ce o persoană a sesizat Parchetul spunând că Omran se află în casa unuia dintre vecini.
Suspectul ar fi încercat să fugă de la fața locului, dar a fost reținut și arestat, a spus oficialul instanței.
Bin Omran le-a spus salvatorilor săi că și-a văzut uneori familia din temnița sa, dar a susținut că nu a putut să ceară ajutor „din cauza unei vraji pe care i-a făcut-o răpitorul”, a informat presa locală.
Mama bărbatului a murit în 2013.
Omran primește în aceste momente îngrijiri medicale și ajutor psihologic.